Yonhap-uutistoimiston ja Etelä-Korean tiedotusvälineiden mukaan veljensä hirmuhallintoa arvostellut Kim Jong-nam on salamurhattu maanantaina Kuala Lumpurin lentokentällä.

Pohjois-Korean diktaattorin Kim Jong-unin vanhemman velipuolen Kim Jong-namin uskotaan joutuneen salamurhaajien uhriksi Malesiassa. Asiasta ovat kertoneet eteläkorealaiset uutislähteet, ja eteläkorealainen hallituslähde on vahvistanut epäilyn Reutersille.

Etelä-Korean viranomaiset eivät ole kuitenkaan vielä virallisesti vahvistaneet tietoa.

Malesiassa Kuala Lumpurin kentästä vastaava poliisipäällikkö on kertonut uutistoimistoille, että pohjoiskorealainen mies on löytynyt maanantaina vakavasti sairaana kentältä. Mies kuoli matkalla sairaalaan.

Poliisipäällikkö Abdul Aziz Alin mukaan malesialaisviranomaisilla ei ole vahvistusta miehen henkilöllisyydestä tai kuolinsyystä. Hänen arvioitu ikänsä vaikuttaa täsmäävän Kim Jong-namiin.

Kim Jong-ilin vanhin poika Kim Jong-nam Macaossa vuonna 2007.­

Hurjimpien väitteiden mukaan miehen epäillään joutuneen kahden tunnistamattoman naisen salamurhaamaksi. Eteläkorealainen Chosun-tv-kanava kertoo, että naiset käyttivät myrkytettyjä neuloja ja pakenivat paikalta teon jälkeen ilmeisesti taksilla. Eteläkorealaisia mediatietoja ei kuitenkaan aina voi pitää luotettavana.

Malesian viranomaiset tutkivat kuolemaan johtaneita tapahtumia.

Epäsuosioon 2001

Mikäli kuolleen miehen henkilöllisyys ja kuolintapa vahvistuvat, kyseessä on erittäin korkean tason poliittinen salamurha.

Kim Jong-namia pidettiin aikoinaan todennäköisimpänä seuraajana isälleen, maan edelliselle hallitsijalle Kim Jong-ilille. Hän joutui kuitenkin isänsä epäsuosioon, kun hän yritti vuonna 2001 matkustaa Japaniin väärennetyllä passilla. Hän kertoi halunneensa vierailla Tokion Disneylandissa. Tapaus sai runsaasti julkisuutta, mikä tulkittiin kiusalliseksi sulkeutuneen valtion johdolle.

Alla olevalla videolla kuvaa kyseisestä pidätyksestä.

Kim Jong-nam on siitä lähtien elänyt pääasiassa ulkomailla ja oleskellut Kiinalle kuuluvassa Macaossa. Hänen tiedetään arvostelleen veljensä Kim Jong-unin hirmuhallintoa. Kim Jong-namia on Etelä-Korean mediassa usein kuvailtu makeasta elämästä ja uhkapelistä kiinnostuneeksi playboyksi.

Kim Jong-namin sanotaan olleen läheinen setänsä Jang Song-thaekin kanssa. Jang syrjäytettiin maan kakkosmiehen asemasta vuonna 2013 ja teloitettiin.

Kim Jong-nam, arviolta 46, on Kim Jong-ilin vanhin poika. Hänen äitinsä oli näyttelijätär ja isä-Kimin rakastajatar.

Kim Jong-namin kerrotaan opiskelleen sekä Sveitsissä että Venäjällä ja osaavan hyvin japania. Hän on noin 13 vuotta vanhempi kuin velipuolensa Kim Jong-un, joka peri vallan vuonna 2011, kun Kim Jong-il kuoli.

Ke klo 9.34: Poistettu virheellinen tieto, jonka mukaan kuollut mies olisi ollut kentän kansainvälisellä alueella. Hän oli kentän lähtöaulassa.